Եվգենի Մակարենկո

**Եվգենի Ալեքսանդրովիչ Մակարենկո** (, ), ուկրաինացի ֆուտբոլիստ, «Օրդաբասի» ակումբի պաշտպան։

## Կենսագրություն
Բնիկ կիևցի Մակարենկոն ֆուտբոլով սկսել է զբաղվել  Նիվկայում գտնվող Դինամոյի մանկապատանեկան ֆուտբոլային դպրոցում։ Անցնելով ֆուտբոլային դպրոցի ընտրությունը՝ մեկ տարի պարապել է մեծ տղաների հետ, քանի որ 1991 թվականի խումբը դեռ չէր ձևավորվել։ Մակարենկոյի առաջին ուսուցիչներն էին Լեոնիդովը և Օստրովսկին։ Մանկական թիմերում խաղացել է տարբեր դիրքերում, ավելի հաճախ կիսապաշտպանական կամ հարձակման ձախ եզրում։ «Դինամոյի» ֆուտբոլային ակադեմիա տեղափոխվելով վերջնականապես որոշվել է այն դիրքը, որում հանդես էր գալու Մակարենկոն։ Ունենալով լավ տեխնիկա, խաղային իրավիճակը արագ գնահատելու ունակություն և ճշգրիտ փոխանցում, սկսել է խաղալ կենտրոնական կիսապաշտպանի դիրքում։ Անցնելով Կիևի «Դինամոյի» մանկապատանեկան ֆուտբոլի նախապատրաստական բոլոր փուլերը՝ 2010 թվականի հուլիսին տեղափոխվել է Դինամոյի երկրորդ թիմ, որը խաղում էր Ուկրաինայի առաջին լիգայում։ 2010 թվականի հուլիսի 18-ին պրոֆեսիոնալ ֆուտբոլում նորամուտն է նշել «էներգետիկ» (Բուրշտին) թիմի դեմ տնային խաղում, իսկ 2010 թվականի նոյեմբերի 10-ին աչքի է ընկել նաև իր առաջին գոլով «Դինամո-2-ի» կազմում՝ գրավելով Իվանո-Ֆրանկովսկի «Պրիկարպատիայի» դարպասը։ 2010/11 մրցաշրջանում ընդհանուր առմամբ անցկացրել է 33 հանդիպում՝ սկզբում ավելի հաճախ դուրս գալով փոխարինման։ Գլխավոր մարզիչ Անդրեյ Գուսինի՝ պաշտոնը ստանձնելուց հետո աստիճանաբար տեղ է գրավել «Դինամո-2»-ի մեկնարկային կազմում՝ դառնալով թիմի առանցքային խաղացող։ Երիտասարդ, բազմակողմանի կիսապաշտպանի խաղը առաջին թիմի մարզիչներից աննկատ չի մնացել նաև 2012 թվականի ձմռանը․ «Դինամոն» մարզող Յուրի Սեմինը Մակարենկոյին տարել է իսպանական Մարբելյաում ուսումնամարզական հավաքի, որտեղ հիմնական կազմը պատրաստվում էր առաջնության երկրորդ շրջանին։ Թիմի հիմնական կազմի հետ Մակարենկոն անցկացրել է մեկ ստուգողական հանդիպում, ևս մեկ ընկերական հանդիպում, մարզիչների թույլտվությամբ, խաղացել է կադրային դեֆիցիտ ունեցող իսպանական «Մարբելայի» կազմում։ Ուսումնամարզական հավաքից վերադառնալուց հետո առաջնության երկրորդ շրջանը կրկին անցկացրել է երկրորդ թիմում։

2012 թվականի հուլիսին՝ նոր առաջնության մեկնարկից առաջ, Մակարենկոն կրկին հրավիրվել է առաջին թիմ, որի հետ տասնօրյա ուսումնամարզական հավաք է անցկացրել Ավստրիայում։ Բայց երիտասարդ խաղացողի համար դժվար էր ամրապնդվել դինամոյականների հիմնական կազմում։ Հավաքից վերադառնալուց հետո ընդունել է Պրեմիեր լիգա վերադարձած «Գովերլայի» առաջարկը՝ ուժհորոդյան ակումբի հետ կնքելով վարձակալության պայմանագիր մինչև 2013 թվականի հունիսի վերջը։ Պրեմիեր լիգայում իր նորամուտն է նշել 2012 թվականի հուլիսի 14-ին «Չեռնոմորեցի» հետ արտագնա խաղում (2:3)։ Երրորդ տուրի «Դինամոյի» Կիև-«Գովերլա» խաղում, փոխարինման դուրս գալով երկրորդ խաղակեսում, առաջին անգամ մրցել է հարազատ ակումբի հետ։ Աստիճանաբար տեղ է գրավել Ուժհորոդի ակումբի մեկնարկային կազմում՝ դառնալով թիմի առաջատարներից մեկը, ընտրվել է փոխ ավագ, իսկ մի շարք մենամարտերում թիմին դաշտ է դուրս բերել նաև ավագի թևկապով։ Ուկրաինայի առաջնության 24-րդ տուրի «Գովերլա»-«Մետալուրգ» (Զապորոժյե) խաղում հեռահար գեղեցիկ հարվածով խփել է իր նորամուտի գոլը Պրեմիեր լիգայում։

Վարձակալական պայմանագրի ավարտից հետո վերադարձել է Կիևի «Դինամո»։ 2013 թվականի հունիսին թիմի հիմնական կազմի հետ մեկնել է Ավստրիա ուսումնամարզական հավաքի։ Դինամոյականների հիմնական կազմի հետ մրցաշրջանին ամբողջական նախապատրաստություն անցնելուց հետո հայտավորվել է թիմի կազմում։ Կիևի «Դինամոյի» հիմնական կազմում պաշտոնական նորամուտը կայացել է 2013 թվականի օգոստոսի 18-ին Սիմֆերոպոլի «Տավրիայի» դեմ Ուկրաինայի առաջնության 5-րդ տուրի խաղում, իսկ սեպտեմբերի 22-ին «Կարպատների» դեմ խաղում Մակարենկոն առաջին անգամ դուրս է եկել դինամոյականների մեկնարկային կազմում՝ խաղալով ամբողջական խաղ՝ գործելով ձախ պաշտպանի դիրքում։ Այդ մենամարտից մինչև մրցաշրջանի ավարտը նա միշտ խաղադաշտ է դուրս եկել մեկնարկային կազմում՝ ամուր դիրք գրավելով կիևյան ակումբի պաշտպանության ձախ եզրում։ 2014 թվականի ապրիլի 24-ին «Չեռնոմորեց»-«Դինամո» խաղում Մակարենկոն աչքի է ընկել նաև Պրեմիեր լիգայում դինամոյականների կազմում իր առաջին գոլով՝ 89-րդ րոպեին գրավելով Դմիտրի Բեզոպոսնիի դարպասը։ Մակարենկոյի խփած գնդակը «Պրո Ֆուտբոլ» ծրագրի վարկածով ճանաչվել է տուրի գոլ։ Մայիսի 11-ին կայացած «Իլյիչևեցի» դեմ արտագնա խաղում Մակարենկոն պրոֆեսիոնալ կարիերայում առաջին անգամ հեռացվել է խաղադաշտից՝ խաղի 14-րդ րոպեին կարմիր քարտ ստանալով։ Երեք օր անց պաշտպանը մասնակցել է Ուկրաինայի գավաթի եզրափակչին, որում դինամոյականները հաղթել են Դոնեցկի «Շախտյորին», իսկ Մակարենկոն նվաճել է իր առաջին լուրջ գավաթը։ 2017 թվականի հունվարին չի ցանկացել երկարաձգել պայմանագիրը «Դինամոյի» հետ և հեռացել է ակումբից։

### Խաղեր եվրոգավաթներում
2013 թվականի հոկտեմբերի 24-ին եվրոգավաթային մրցաշարերում նորամուտն է նշել՝ խաղալով Եվրոպայի լիգայի խմբային փուլի «Դինամո» - «Տուն» ամբողջական հանդիպմանը։

### Ուկրաինայի ազգային հավաքական
Առաջին անգամ Ուկրաինայի երիտասարդական հավաքականի մարզաշապիկով Մակարենկոն, որը ներկայացնում էր Կիևի դինամոյականների երկրորդ թիմը, խաղադաշտ է դուրս եկել 2012 թվականի փետրվարի 29-ին կայացած Իսրայելի և Ուկրաինայի երիտասարդական հավաքականների արտագնա խաղում։

Ուկրաինայի ազգային հավաքականի կազմում նորամուտն է նշել 2014 թվականի մարտի 5-ին՝ 80-րդ րոպեին փոխարինելով Վյաչեսլավ Շևչուկին Կիպրոսում կայացած ԱՄՆ-ի հավաքականի դեմ ընկերական խաղում։ Ուկրաինայի 2013/14 թվականների առաջնության ավարտից հետո ազգային հավաքականի մարզիչ Միխայիլ Ֆոմենկոն կրկին նրան հրավիրել է Կիևում կայացած Նիգերի հավաքականի դեմ ընկերական խաղի, որում առաջին անգամ ազգային թիմի կազմում դուրս է եկել հայրենի Դինամո մարզադաշտի խաղադաշտ։

2021 թվականի հունիսի 1-ին Ուկրաինայի հավաքականի պաշտոնական հայտացուցակում ընդգրկվել է գլխավոր մարզիչ Անդրեյ Շևչենկոն՝ 2020 թվականի Եվրոպայի առաջնության խաղերին մասնակցելու համար։

## Ընտանիք
Հայրը ֆուտբոլով զբաղվել է սիրողական մակարդակով։ Ավագ քույրը զբաղվել է սպորտային պարերով։

## Ձեռքբերումներ
**«Դինամո» Կիև**
* Ուկրաինայի չեմպիոն (2)` 2014/15, 2015/16 
* Ուկրաինայի գավաթակիր՝ 2013/14
; «Օրդաբասի»
* Ղազախստանի չեմպիոն՝ 2023

## Ծանոթագրություններ

## Արտաքին հղումներ
* 
* Скаут. Евгений Макаренко

 
Կատեգորիա:Անդերլեխտի ֆուտբոլիստներ
Կատեգորիա:Դինամո Կիևի ֆուտբոլիստներ
Կատեգորիա:Կորտրեյկի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Ուկրաինայի հավաքականի ֆուտբոլիստներ
Կատեգորիա:Ուկրաինացի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ